KOMMISSIONENS FORORDNING (EF) Nr. 616/98 af 18. marts 1998 om ydelse af forudfastsat støtte til privat oplagring for slagtekroppe og halve slagtekroppe af lam i Irland og Det Forenede Kongerige

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3013/89 af 25. september 1989 om den fælles markedsordning for fåre- og gedekød (1), senest ændret ved forordning (EF) nr. 1589/96 (2), særlig artikel 7, stk. 1, og

ud fra følgende betragtninger:

Kommissionens forordning (EØF) nr. 3446/90 af 27. november 1990 om gennemførelsesbestemmelser vedrørende støtte til privat oplagring af fåre- og gedekød (3), senest ændret ved forordning (EF) nr. 3533/93 (4), indeholder navnlig gennemførelsesbestemmelser for tilfælde, hvor støttens størrelse på forhånd er fastsat som et fast beløb;

i Kommissionens forordning (EØF) nr. 3447/90 af 28. november 1990 om de særlige betingelser for ydelse af støtte til privat oplagring af fåre- og gedekød (5), senest ændret ved forordning (EF) nr. 40/96 (6), fastsættes navnlig minimumsmængden pr. kontrakt;

anvendelse af artikel 7, stk. 1, i forordning (EØF) nr. 3013/89 kan give anledning til en beslutning om at yde støtte til privat oplagring; ifølge denne artikel anvendes disse foranstaltninger på grundlag af situationen i hvert noteringsområde; i betragtning af den særdeles vanskelige markedssituation i Irland og Det Forenede Kongerige som følge af overskud på markedet af lam på over seks måneder er det blevet skønnet hensigtsmæssigt at igangsætte en sådan procedure i disse medlemsstater for en type produkt svarende til slagtekroppe fra dyr født inden den 1. oktober 1997; det er derfor nødvendigt at fravige bestemmelserne i artikel 2, stk. 2, og som følge heraf artikel 3, stk. 3, litra a), i forordning (EØF) nr. 3446/90;

det er nødvendigt, at indlagringen finder sted så hurtigt som muligt for at lette markedet inden ankomsten af lam født den 1. oktober 1997 eller derefter; det er derfor nødvendigt at fravige bestemmelserne i artikel 4, stk. 1, og som følge heraf artikel 3, stk. 4, litra a), i forordning (EØF) nr. 3446/90;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fåre- og Gedekød -

UDSTEDT FØLGENDE FORORDNING:

Artikel 1

1. Der kan indgives ansøgninger i Irland og Det Forenede Kongerige mellem den 19. og den 25. marts 1998 for støtte til privat oplagring af slagtekroppe og halve slagtekroppe af lam inden for en grænse på 3 000 tons, jf. dog bestemmelserne i forordning (EØF) nr. 3447/90. Ansøgninger, der indgives på eller efter den dag, hvor den samlede mængde, der er ansøgt om, overstiger 3 000 tons, tages ikke til følge. Mængder, for hvilke der indgives ansøgninger den dag, hvor den samlede grænse overskrides, nedsættes proportionalt.

2. Støtteniveauet for minimumsoplagringsperioden på tre måneder er på 1 400 ECU/ton. Den faktiske oplagringsperiode vælges dog af oplagreren. Denne periode kan gå fra minimum tre måneder til maksimum fem måneder. Hvis oplagringsperioden er længere end tre måneder, øges støtten på dagsbasis med 1,45 ECU/ton/dag.

Artikel 2

Uanset bestemmelserne i artikel 2, stk. 2, artikel 3, stk. 3, litra a), stk. 4, litra a), og artikel 4, stk. 1, i forordning (EØF) nr. 3446/90 gælder følgende:

- støtte til privat oplagring kan kun ydes for slagtekroppe af unge får, der er født inden den 1. oktober 1997, og udskæringer heraf som er produceret i overensstemmelse med artikel 3, stk. 1, punkt A, litra a)-e), i Rådets direktiv 64/433/EØF (7), af sund og sædvanlig handelskvalitet, som kommer fra dyr, der har været opdrættet i Fællesskabet i mindst de to foregående måneder, og som er slagtet højst ti dage før den dato, på hvilken produkterne oplagres som omhandlet i artikel 4, stk. 3, i forordning (EØF) nr. 3446/90

- den erklæring og de forpligtelser, der er omhandlet i artikel 3 i forordning (EØF) nr. 3446/90, vedrører ovennævnte produkt

- indlagringen skal være afsluttet senest ti dage efter datoen for indgåelsen af kontrakten.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 18. marts 1998.

På Kommissionens vegne

Franz FISCHLER

Medlem af Kommissionen

(1) EFT L 289 af 7. 10. 1989, s. 1.

(2) EFT L 206 af 30. 7. 1996, s. 25.

(3) EFT L 333 af 30. 11. 1990, s. 39.

(4) EFT L 321 af 23. 12. 1993, s. 9.

(5) EFT L 333 af 30. 11. 1990, s. 46.

(6) EFT L 10 af 13. 1. 1996, s. 6.

(7) EFT 121 af 29. 7. 1964, s. 2012/64.